Δύο νεκροί από βιαιότητες στο Μπαχρέιν
εντείνονται οι συγκρούσεις δυνάμεων ασφάλειας με φιλοδημοκρατικούς ακτιβιστές, διάλογο κυβέρνησης-αντιπολίτευσης ζητούν οι ΗΠΑ
Αξιωματούχοι στο Μπαχρέιν ανέφεραν ότι κατά τις οδομαχίες μεταξύ αστυνομικών και φιλοδημοκρατικών ακτιβιστών την Τρίτη, έχασαν την ζωή του τουλάχιστον δύο άνθρωποι και εκατοντάδες άλλοι τραυματίσθηκαν. Τα βίαια επεισόδια ξεκίνησαν όταν η κυβέρνηση κήρυξε κατάσταση έκτακτης ανάγκης στην προσπάθεια της να σταματήσει την εξέγερση. Αξιωματούχοι των ιατρικών υπηρεσιών ανέφεραν ότι η αστυνομία σκότωσε έναν άνθρωπο στην πόλη Σίτρα, ενώ κυβερνητικοί αξιωματούχοι αναφέρουν ότι ένα μέλος των δυνάμεων ασφαλείας έχασε τη ζωή του όταν χτυπήθηκε από αυτοκίνητο διαδηλωτή σε άλλη περιοχή. Εργαζόμενοι σε νοσοκομείο ανέφεραν ότι εκατοντάδες άνθρωποι τραυματίσθηκαν σε συμπλοκές σε ολόκληρη τη χώρα, με κάποιους από αυτούς να έχουν πυροβοληθεί. Η κρατική τηλεόραση του Μπαχρέιν ανέφερε την Τρίτη ότι ο Βασιλιάς Χαμάντ Μπιν Ίσα Αλ Χαλίφα διέταξε τον διοικητή των στρατιωτικών δυνάμεων «να λάβει τα απαραίτητα μέτρα» για να διασφαλίσει τη χώρα από τους διαδηλωτές τους οποίους κατηγόρησε ότι «τρομοκρατούν» τους πολίτες. Την Δευτέρα ο Βασιλιάς έδωσε την άδεια σε 1000 Σαουδάραβες στρατιώτες και 500 αστυνομικούς από τα Ηνωμένα Αραβικά Εμιράτα να προστατέψουν τα κυβερνητικά κτήρια του Μπαχρέιν. Χιλιάδες διαδηλωτές πραγματοποίησαν συλλαλητήρια έξω από την πρεσβεία της Σαουδικής Αραβίας στη Μάναμα, αποκαλώντας την στρατιωτική παρουσία των Σαουδαράβων «κατοχή». Από το Κάιρο, η Υπουργός Εξωτερικών των ΗΠΑ ανέφερε ότι τηλεφώνησε στον Υπουργό Εξωτερικών της Σαουδικής Αραβίας, Σαούντ Αλ Φαϊζάλ, για να τον προτρέψει να πιέσει για διάλογο στο Μπαχρέιν. Η κ. Κλίντον ανέφερε ότι ένας αξιόπιστος πολιτικός διακανονισμός αποτελεί τη μόνη βιώσιμη λύση. Διαδηλωτές από την Σιιτική πλειοψηφία του Μπαχρέιν ζητούν πολιτικές μεταρρυθμίσεις από τη Σουνιτική κυβέρνηση της χώρας. Η οικογένεια Αλ Χαλίφα που ηγείται της χώρας προσφέρθηκε να αρχίσει διάλογο με τις παρατάξεις της αντιπολίτευσης. Αλλά ορισμένοι διαδηλωτές ζητούν την αποχώρηση της βασιλικής οικογένειας και την παραχώρηση περισσότερων εξουσιών στο κοινοβούλιο.